Dr  letschtjäärigi TdJ isch dr Thomas Briederli gsii. Är het uns denn au pünggtlig in dr Vorfasnachtszyt uffbotte zem Tamboureässe. Am Frittig hän mer is so gege die sibeni uff em Petersplatz droffe. Mer sin denn ins Knorziatelier an dr Hebelstrooss gwalkt, wo dr Ralph bereits mit sim breiteschte Lächle uff is gwartet hett wells em glunge isch dr Bruno iinezleege. No em erschte Bier und feinem Apérogebäck hän mer is Zyt mit Tischtennisrundlauf - wo dr Tobi und dr Adrian usegschtoche sin  Flippere und Töggelikaschte  spiile vertriibe. Langsam het sich das Fässli Bier em Änd zue gneigt und dr Thomas hett is scho wider wytter gschüücht. Zem Nachtässe sin mer bim Bruno Vasalli im Grotto Ticinese gsii. Mir alli an eim lange Tisch. Nach em Salat und Brasato con Risotto - wo hervorragend kocht gsii isch - het is dr Thomas unseri Drummel-Proob vom Schiessplatz in Sältisbärg serviert. Was hän mir glache: All die ärnschte und au heitere Szene nomool derfe zgsee. Und denn isch er koo dr alles entscheidendi Momänt vo dr Wahl  vom Tambour des Jahres. Dr Thomas hett entschiide, as nur die mitmache wo no nie TdJ gsii sin. Also sin 6 Manne id Hose. Es hett e Froschrenne gä. Vo Start bis Ziil ebbe drei Meter. D Usscheidig hän dr Dominik, dr Tobi und dr Bruno unter sich ussgmacht.